CELEX: 62020TN0771
Language: el
Date: 2020-12-29 00:00:00
Title: Υπόθεση T-771/20: Προσφυγή-αγωγή της 29ης Δεκεμβρίου 2020 — KS και KD κατά Συμβουλίου κ.λπ.

22.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 62/43
            
         
      Προσφυγή-αγωγή της 29ης Δεκεμβρίου 2020 — KS και KD κατά Συμβουλίου κ.λπ.
      (Υπόθεση T-771/20)
      (2021/C 62/54)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες-ενάγουσες: KS και KD (εκπρόσωποι: F. Randolph, QC, και J. Stojsavljevic-Savic, Solicitor)
      
         Καθών-εναγόμενοι: Συμβούλιο της Ευρωπαϊκής Ένωσης, Ευρωπαϊκή Επιτροπή, Ευρωπαϊκή Υπηρεσία Εξωτερικής Δράσης
      
         Αιτήματα
      
      Οι προσφεύγουσες-ενάγουσες (στο εξής: προσφεύγουσες) ζητούν από το Γενικό Δικαστήριο:
      
                  —
               
               
                  να υποχρεώσει τους καθών-εναγομένους (στο εξής: καθών), από κοινού και εις ολόκληρον, να καταβάλουν στις προσφεύγουσες αποζημίωση (πλέον τόκων, βάσει του επιτοκίου και για το χρονικό διάστημα που θα κρίνει κατάλληλα το Γενικό Δικαστήριο) δυνάμει του άρθρου 340, παράγραφος 2, ΣΛΕΕ, για τη ζημία που υπέστησαν λόγω προσβολής των θεμελιωδών ανθρωπίνων δικαιωμάτων τους, ειδικότερα δε λόγω παραβάσεως των άρθρων 2, 3, 6, 8 και 13 της Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών (στο εξής: ΕΣΔΑ) (1) και των άρθρων 2, 4 και 47 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), όσον αφορά την πρώτη προσφεύγουσα, και των άρθρων 2, 3, 6, και 13 ΕΣΔΑ και των άρθρων 2, 4 και 47 του Χάρτη, όσον αφορά τη δεύτερη προσφεύγουσα· και
               
            
                  —
               
               
                  να καταδικαστούν οι καθών στα δικαστικά έξοδα των προσφευγουσών κατά το άρθρο 134 του Κανονισμού Διαδικασίας του Γενικού Δικαστηρίου, τα οποία, προς αποφυγή αμφισημιών, δεν θα πρέπει να περιοριστούν στο ποσό της νομικής αρωγής το οποίο διατάχθηκε να καταβληθεί με διάταξη του Γενικού Δικαστηρίου της 20ής Νοεμβρίου 2020, αλλά θα πρέπει να περιλάβουν και τα έξοδα για την κίνηση διαδικασίας ενώπιον της ομάδας εξέτασης καταγγελιών περί προσβολής ανθρωπίνων δικαιωμάτων (Human Rights Review Panel, στο εξής: HRRP).
               
            
         Ισχυρισμοί και κύρια επιχειρήματα
      
      Οι προσφεύγουσες ζητούν αποζημίωση, κατά τα οριζόμενα στη δεύτερη παράγραφο του άρθρου 340 ΣΛΕΕ, για τη ζημία την οποία ισχυρίζονται ότι υπέστησαν λόγω προσβολής των θεμελιωδών ανθρωπίνων δικαιωμάτων τους, ιδίως λόγω παραβάσεως των άρθρων 2 (δικονομικό σκέλος), 3, 6, παράγραφος 1, και 13 ΕΣΔΑ και των αντίστοιχων άρθρων 2, 4 και 47 του Χάρτη.
      Η προσφυγή-αγωγή αφορά πραγματικά περιστατικά τα οποία συνέβησαν μετά τις 8 Δεκεμβρίου 2008, όταν δηλαδή η ευθύνη σε σχέση με την αστυνομία και τη δικαιοσύνη μεταβιβάστηκε από την Προσωρινή Διοίκηση των Ηνωμένων Εθνών στο Κοσσυφοπέδιο (United Nations Interim Administration in Kosovo, στο εξής: UNMIK) στην Ευρωπαϊκή Ένωση και η Αποστολή της ΕΕ για την επιβολή του κράτους δικαίου (στο εξής: EULEX) ανέλαβε πλήρη λειτουργικό έλεγχο στον τομέα του κράτους δικαίου, κατόπιν της εκδόσεως της Κοινής δράσης 2008/124/ΚΕΠΠΑ (2) του Συμβουλίου στις 4 Φεβρουαρίου 2008. Με την εν λόγω πράξη ανατέθηκε στην EULEX εκτελεστική εντολή να εξασφαλίζει ότι τα εγκλήματα πολέμου, τα διεθνοτικά εγκλήματα, και άλλα σοβαρά εγκλήματα «ερευνώνται, διώκονται, δικάζονται και οι σχετικές αποφάσεις εκτελούνται».
      Οι προσφεύγουσες προβάλλουν:
      
                  —
               
               
                  διαρκή παράβαση των άρθρων 2 και 3 ΕΣΔΑ (δικονομικά σκέλη) από τους καθών, καθόσον παρέλειψαν να λάβουν διορθωτικά μέτρα κατόπιν ειδοποιήσεώς τους, το αργότερο στις 29 Απριλίου 2016, περί του ότι η HRRP είχε διαπιστώσει ότι η EULEX είχε παραβεί τα άρθρα 2 και 3 ΕΣΔΑ κατά την εκπλήρωση της εκτελεστικής εντολής της·
               
            
                  —
               
               
                  διαρκή παράβαση των άρθρων 6 και 13 ΕΣΔΑ και του άρθρου 47 του Χάρτη λόγω της αποφάσεως του Συμβουλίου περί της συστάσεως της HRRP χωρίς να της απονεμηθεί εξουσία να παρέχει νομική αρωγή σε πρόσωπα που πληρούν τις προϋποθέσεις προς τούτο καθώς και χωρίς να της απονεμηθεί εξουσία να επιβάλλει την εκτέλεση των αποφάσεών της και να λαμβάνει μέτρα επί των διαπιστούμενων παραβάσεων·
               
            
                  —
               
               
                  κατάχρηση ή κακή χρήση της εκτελεστικής εξουσίας του Συμβουλίου και της ΕΥΕΔ στις 12 Οκτωβρίου 2017, καθόσον δήλωσαν ότι η EULEX είχε πράξει το παν ώστε να ερευνήσει την απαγωγή και την πιθανή δολοφονία του συζύγου της πρώτης προσφεύγουσας και τις δολοφονίες του συζύγου και του υιού της δεύτερης προσφεύγουσας και ότι η HRRP δεν συστάθηκε ως δικαιοδοτικό όργανο·
               
            
                  —
               
               
                  κακή χρήση ή μη κατάλληλη χρήση εκτελεστικής εξουσίας, καθόσον με την απόφαση του Συμβουλίου (ΚΕΠΠΑ) 2018/856 (3) ανακλήθηκε η εκτελεστική εντολή της EULEX στις 8 Ιουνίου 2018, ενόσω οι παραβάσεις εξακολουθούσαν να υφίστανται.
               
            
         (1)  Ευρωπαϊκή Σύμβαση για την Προάσπιση των Δικαιωμάτων του Ανθρώπου και των Θεμελιωδών Ελευθεριών, η οποία υπογράφηκε στη Ρώμη στις 4 Νοεμβρίου 1950.
      
         (2)  Κοινή δράση 2008/124/ΚΕΠΠΑ του Συμβουλίου, της 4ης Φεβρουαρίου 2008, σχετικά με την Αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο, EULEX ΚΟΣΣΥΦΟΠΕΔΙΟ (ΕΕ 2008, L 42, σ. 92).
      
         (3)  Απόφαση (ΚΕΠΠΑ) 2018/856 του Συμβουλίου, της 8ης Ιουνίου 2018, για την τροποποίηση της κοινής δράσης 2008/124/ΚΕΠΠΑ σχετικά με την αποστολή της Ευρωπαϊκής Ένωσης για την επιβολή του κράτους δικαίου στο Κοσσυφοπέδιο (ΕΕ 2018, L 146, σ. 5).